Damian Clara

Damian Clara (s. 13. tammikuuta 2005 Brunico, Italia) on italialainen jääkiekkomaalivahti, joka pelaa Ruotsissa SHL-liigan Brynäsissä lainalla NHL-seura Anaheim Ducksista. Ducks varasi hänet toisella kierroksella 60. pelaajana , jolloin Clarasta tuli kaikkien aikojen ensimmäinen NHL:ään varattu italialaissyntyinen maalivahti. Hän on myös modernin MM-historian nuorin MM-kokoonpanoon nimetty pelaaja, kun Clara edusti Italiaa vain 16-vuotiaana vuoden 2021 MM-kilpailuissa.
Ura.
Seuraura.
Clara on HC Pustertal-Val Pusterian kasvatti. Hän muutti vain 14-vuotiaana Itävaltaan ja siirtyi kaudeksi 2019–2020 Red Bullin kiekkoakatemiaan, jossa Clara pelasi monikansallista U18-ikäluokan EBJL-sarjaa. Kaudesta 2021–2022 hän pelasi osan EC Salzburgin U20-joukkueessa monikansallista ICE Young Stars Leaguea ja osan RB Hockey Academyn U18-joukkueessa ICEJL-sarjaa (ent. EJBL). Kauden 2022–2023 Clara pelasi suurimmaksi RB Hockey Academyn U20-joukkueessa Tšekin U20-sarjaa. Hän debytoi myös miesten peleissä pelattuaan RB Hockey Juniorsissa yhden runkosarjaottelun monikansallisessa Alps Hockey Leaguessa.
Clara siirtyi 17-vuotiaana kaudeksi 2022–2023 Ruotsiin ja Färjestadin J20-joukkueeseen kaksivuotisella juniorisopimuksella. Marraskuussa seura lainasi hänet maan toiseksi korkeimmalle sarjatasolle HockeyAllsvenskan-joukkue BIK Karlskogaan, kun Lars Volden joutui sivuun. Clara pelasi siellä kaksi ottelua. Hän puki kauden aikana Färjestadin paidan myös viiteen SHL:n runkosarjaotteluun ja yhteen Mestarien liigan otteluun, mutta Clara ei saanut kuitenkaan peliaikaa.
Anaheim Ducks varasi Claran toisella kierroksella 60. pelaajana . Hänestä tuli kaikkien aikojen ensimmäinen italialaissyntyinen NHL:ään varattu maalivahti. Clarasta tuli myös toinen Italiassa kiekko-oppinsa saanut NHL-varaus Thomas Larkinin () jälkeen.
Ennen NHL-varaustaan Clara teki toukokuussa 2023 Färjestadin kanssa kaksivuotisen ammattilaissopimuksen. Samalla seura tiedotti lainaavansa hänet kaudeksi 2023–2024 Allsvenskan-joukkue Brynäsiin. Clara pelasi siellä tulokaskaudellaan runkosarjassa 34 ottelua torjuen 25 voittoa ja neljä nollapeliä. Pudotuspeleissä hän pelasi 11 ottelua torjuen kymmenen voittoa. Clara torjui Brynäsin Allsvenskanin mestaruuteen ja sarjanousuun takaisin SHL:ään vuoden jälkeen. Hänet palkittiin kauden päätteeksi sarjan parhaana junioripelaajana Guldgallretilla. Clarasta tuli ensimmäinen palkinnon voittanut ulkomaalaispelaaja.
Kesäkuussa 2024 Clara teki Anaheim Ducksin kanssa kolmivuotisen NHL-tulokassopimuksen. Hän jatkoi kaudella 2024–2025 lainalla Färjestadin SHL-joukkueessa, jossa Clara aloitti kautensa Max Lagacén aisaparina. Hän teki miesten pääsarjadebyyttinsä Mestarien liigan toisella kierroksella 8. syyskuuta 2024 itävaltalaista Klagenfurtia vastaan. Clara torjui Färjestadin 6–2-voittoon päättyneessä ottelussa 19 kertaa. Clara teki SHL-debyyttinsä runkosarjan avauskierroksella 21. syyskuuta 2024 Rögleä vastaan, kun hänet vaihdettiin Färjestadin maalinsuulle Max Lagacén loukattuaan itseään vain 55 sekuntia ennen jatkoerän päättymistä. Claraa kohti ei lauottu erän aikana kertaakaan. Voittomaalikilpailussa Clara torjui Röglen neljästä maalintekoyrityksestä kolme ja Färjestad voitti ottelun lopulta lukemin 4–3. Ensimmäisen SHL-ottelunsa aloittavana maalivahtina hän pelasi seuraavassa ottelussa 24. syyskuuta 2024 vieraissa Växjö Lakersia vastaan. Clara torjui Färjestadin 2–5-voittoon päättyneessä ottelussa 17 kertaa. SHL-uransa ensimmäisen nollapelin hän pelasi 30. tammikuuta 2025 Timråa vastaan. Clara torjui Färjestadin 3–0-voittoon päättyneessä ottelussa 25 kertaa. 
Kokonaisuudessaan Claran kausi 2024–2025 SHL:ssä osoittautui odotettua vaikeammaksi. Hän pelasi 21 runkosarjaottelua torjuen yhdeksän voittoa ja hänen torjuntaprosentikseen jäi 87,9%. Mestarien liigassa Clara pelasi ottelua. Helmikuussa 2025 Färjestadin maalivahtiosasto täydentyi Anders Lindbäckillä ja kymmenen päivää myöhemmin siirtotakarajalla seura uutisoi Claran lainasopimuksen purusta. Samana päivänä hänen uutisoitiin siirtyvän loppukaudeksi lainalle SM-liigajoukkue Oulun Kärppiin. Clara nousi joukkueen selkeäksi ykkösmaalivahdiksi ja pelasi kymmenen runkosarjaottelua torjuen yhden nollapelin. Runkosarjan päätöskierroksella 15. maaliskuuta Helsingin IFK:ta vastaan hän nousi huomion kohteeksi, kun 1–1-tasatilanteessa Clara yritti purkaa kiekkoa kohti kolmen pisteen voittoa hakeneen HIFK:n tyhjää maalia, kun varsinaista peliaikaa oli jäljellä enää 28 sekuntia. Claran purkuyritys päätyi kuitenkin HIFK:n hyökkääjä Iiro Pakariselle, joka laukoi ottelun 1–2-voittomaalin. Tappion myötä Kärppien kausi päättyi runkosarjaan.
Huhtikuussa 2025 Ducks lähetti Claran AHL-joukkue San Diego Gullsiin samalla kun seura kutsui Ville Husson NHL-joukkueensa vahvuuteen. Hän pelasi siellä kahdessa runkosarjaottelussa.
Heinäkuussa 2025 Ducksin uutisoitiin lainaavan Claran kaudeksi 2025–2026 hänen aiemman seuransa Brynäsin SHL-joukkueeseen.
Maajoukkueura.
Clara valittiin Italian joukkueeseen vuoden 2021 MM-kilpailuihin, kun joukkueen maalivahdeista Andreas Bernard joutui kesken MM-leirityksen sivuun koronavirustartunnan vuoksi ja myös Jake Smith joutui sivuun kisajoukkueesta. Clara oli turnauksen käynnistyessä vain 16 vuoden ja 128 päivän ikäinen. Hänestä tuli modernin ajan maailmanmestaruuskilpailujen historian nuorin kokoonpanoon merkitty pelaaja. Claraa nuorempana MM-kilpailuissa on esiintynyt vain Unkarin hyökkääjä Sándor Miklós, joka teki MM-debyyttinsä 15 vuoden ja 338 päivän ikäisenä vuoden 1931 MM-kilpailuissa. Clara toimi pääasiassa Italian kolmosmaalivahtina Justin Faziolle ja Davide Fadanille, eikä hän saanut peliaikaa. Clara puki ainoastaan 1. kesäkuuta 2021 pelattuun alkulohkon otteluun Yhdysvaltoja vastaan.
Clara teki A-maajoukkuedebyyttinsä kaudella 2022–2023. Hän pelasi IA-divisioonan MM-kilpailuissa vuosina 2023, 2024 ja 2025. Kaksi ensimmäistä turnausta päättyivät pronssiin. Vuoden 2025 turnauksessa Clara toimi kakkosmaalivahtina Davide Fadanille ja hän pelasi vain yhdessä ottelussa. Claran turnaus päättyi hopeaan ja sarjanousuun pääsarjatasolle. Yhteensä hän on pelannut 17 A-maaottelua. Clara nimettiin Italian joukkueeseen Milanon olympiakisoihin 2026.
Clara pelasi myös alle 20-vuotiaiden IIA-divisioonan MM-kilpailuissa vuonna 2022, jolloin hän voitti kultaa ja oli nostamassa Italiaa IB-divisioonaan. Clara valittiin turnauksen parhaaksi maalivahdiksi. Hän pelasi myös vuoden 2023 IB-divisioonan MM-kilpailuissa, jolloin Clara voitti pronssia. Hänellä oli turnauksen paras torjuntaprosentti (91,7%). Clara valittiin turnauksen parhaaksi maalivahdiksi ja Italian turnauksen parhaaksi pelaajaksi.
Clara pelasi myös alle 18-vuotiaiden IB-divisioonan MM-kilpailuissa vuosina 2022 ja 2023, joista molemmat turnaukset päättyivät pronssiin. Hänellä oli vuoden 2023 turnauksen paras torjuntaprosentti (95,4%) ja päästettyjen maalien keskiarvo (1.25). Clara valittiin turnauksen parhaaksi maalivahdiksi.